Nóg 'n fout met Boeing se 737 Max | Netwerk24
03 Junie 2019 15:00
Daar is nóg 'n fout gevind met Boeing se 737 MAX-vliegtuie wat dadelik reggestel moet word – en sommige van die vroeëre 737-vliegtuie word ook daardeur geraak.
Meer as 300 van die vliegtuie, sowel as sy vorige generasie, het moontlik 'n foutiewe klapspoor, en dit moet nou vinnig vervang word.
Die Boeing 737 MAX. Foto: Argief
Amerika se federale lugvaartadministrasie (FAA) het bekend gemaak dat daar verkeerde vlugklapspore op die vlerk is waarop die klappe loop wat met opstyg en landing ekstra stygingsvermoë of remvermoë gee. Die spore lei die klappe en is in die vlerk ingebou.
Volgens die FAA is die onderdele deur 'n verskaffer van Boeing gemaak, en die probleem betrek 179 MAX- en 133 van die ouer model NG-vliegtuie wêreldwyd. Die NG is die derde generasie 737 wat van 1997 af gebou is.
Die 737 MAX, Boeing se beste verkoper, word sedert Maart wêreldwyd op die grond gehou ná twee noodlottige ongelukke, een in Oktober verlede jaar in Indonesië en een in Maart in Ethiopië. 346 mense is in dié twee ongelukke dood.
Boeing het in 'n verklaring gesê hy is nooit van enige probleme met die een bondel klapspore ingelig nie. Hy het reeds 21 van die ouer model NG's geïdentifiseer wat waarskynlik daarvan kon gekry het, en lugdienste sal nog 112 nagaan.
Die fout kan veroorsaak dat die klappe gouer as verwag ingee of kraak, het die FAA gesê.
Sou die spore in vlug breek, sal die vliegtuig nie neerstort nie, maar dit kan die vliegtuig beskadig. Die FAA sê die spore moet binne tien dae vervang word, maar vliegtuie kan nog in daardie tien dae vlieg.
Die FAA het oor die groter sagtewareprobleem met die MAX gesê hy het geen spesifieke spertyd om die vliegtuie weer toe te laat om te vlieg nie. Boeing moet 'n sagteware-opgradering en opleidingsvoorstelle aan hulle voorlê voordat hulle die FAA 'n toetsvlug kan onderneem of finale sertifikasiedokumente kan voorlê.